Politiet melder, at mindst 70 politibetjente er udsat for vold i forbindelse med kampen mellem Brøndby og FCK. En er indlagt til observation

Søndagens derby mellem Brøndby og FC København fik som ofte før et alvorligt efterspil, da det kom til kampe mellem tilskuere og politi.

Københavns Vestegns Politi oplyser, at syv personer er blevet anholdt, og at fem politibetjente er kommet til skade i forbindelse med balladen. Samtidig har hele 70 betjente anmeldt, at de er blevet udsat for en eller anden form for vold.

Kommunikationsanvarlig hos Københavns Vestegns Politi, Claus Buhr, fortæller til Ekstra Bladet, at det tal kan stige yderligere i løbet af aftenen.

Vicepolitiinspektør Kim Erik Hansen er desuden kommet med en kort udtalelse på baggrund af de voldsomme sammenstød.

- Urolighederne i dag og det at vores folk blev udsat for både stenkast og tåregas, understreger hvorfor disse højrisiko-kampe skal spilles i dagslys. Af hensyn til både vores folk og ikke mindst almindelige fredelige fodboldfans, siger han.

Kampen blev allerede spillet 12.30 - netop fordi politiet tidligere har haft problemer med at håndtere ballade efter kampe mellem Brøndby og FCK, når det har været mørkt.

Artiklen fortsætter under billedet

Først mere end fire timer efter slutfløjt kunne politiet færdiggøre deres arbejde ved Hovsa Bodega. Foto: Kenneth Meyer

Sådan startede det

Urolighederne startede umiddelbart efter kampen, da en fangruppering forsøgt at angribe en anden fangruppering.

Politibetjente lagde sig dog imellem, hvilket blandt andet resulterede i at en betjent blev ramt af sten på benet og underkroppen, oplyser Københavns Vestegns Politi. Den pågældende betjent er bragt til Herlev Hospital fra skadestuen, hvor han nu er indlagt til observation.

Kampene bredte sig imidlertid til andre områder. Særligt ved Hovsa Bodega en kilometer fra Brøndby Stadion, hvor der blev brugt tåregas og kastet sten og andre ting mod betjentene. Claus Buhr fra Københavns Vestegns Politi har ikke tidligere oplevet, at folk har brugt tåregas mod politibetjente i forbindelse med fodboldkampe.

Først mere end fire timer efter kampens afslutning afsluttede politiet arbejdet ved bodegaen.

I en pressemeddelelse oplyser politiet desuden, at bodegaen måtte lukkes, fordi gerningsmænd var trukket ind på selve bodegaen.

De mange sager vil nu blive efterforsket af Københavns Vestegns Politi. Blandt andet med hjælp fra videomateriale.

Se også: Stort derby-drama: Tre spillere scorer højest karakter

Se også: Ståle i brutalt angreb på FCM-profil: 'Det eneste, han vil, er at spille i FCK'